Neuvoston asetus (EY) N:o 2961/95, annettu 18 päivänä joulukuuta 1995, lopullisen polkumyyntitullin käyttöönotosta Kiinan kansantasavallasta peräisin olevien peroksodisulfaattien (persulfaattien) tuonnissa ja väliaikaisen polkumyyntitullin lopullisesta kantamisesta



Virallinen lehti nro L 308 , 21/12/1995 s. 0061 - 0064



NEUVOSTON ASETUS (EY) N:o 2961/95, annettu 18 päivänä joulukuuta 1995, lopullisen polkumyyntitullin käyttöönotosta Kiinan kansantasavallasta peräisin olevien peroksodisulfaattien (persulfaattien) tuonnissa ja väliaikaisen polkumyyntitullin lopullisesta kantamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1994 annetun neuvoston asetuksen (EY) N:o 3283/94 (1) ja erityisesti sen 23 artiklan, ottaa huomioon polkumyynnillä tai vientituella muista kuin Euroopan talousyhteisön jäsenmaista tapahtuvalta tuonnilta suojautumisesta 11 päivänä heinäkuuta 1988 annetun neuvoston asetuksen (ETY) N:o 2423/88 (2) ja erityisesti sen 12 artiklan, ottaa huomioon komission neuvoa-antavaa komiteaa kuultuaan tekemän ehdotuksen, sekä katsoo, että A. Väliaikaiset toimenpiteet (1) Komissio on asetuksella (EY) N:o 1748/95 (3), jäljempänä "väliaikaista tullia koskeva asetus", ottanut käyttöön väliaikaisen polkumyyntitullin Kiinan kansantasavallasta peräisin olevien CN-koodiin ex 2833 40 00 kuuluvien peroksodisulfaattien (persulfaattien) tuonnissa. Asetuksella (EY) N:o 2677/95 (4) neuvosto on jatkanut kyseisen tullin voimassaoloa kahdella kuukaudella siten, että voimassaoloaika päättyy 20 päivänä tammikuuta 1996. B. Menettelyn jatko (2) Väliaikaisen polkumyyntitullin käyttöönoton jälkeen osapuolille, joita asia koskee, annettiin tilaisuus tulla komission kuulemiksi. Ne esittivät myös kirjallisesti näkökantansa päätelmistä. (3) Pyynnöstä osapuolille ilmoitettiin olennaiset tosiseikat ja huomiot, joiden perusteella oli tarkoitus suositella lopullisen tullin käyttöönottoa ja väliaikaisena tullina maksettujen määrien lopullista kantamista. Niille myönnettiin myös määräaika, jonka kuluessa ne voisivat esittää huomatuksia näistä tiedotuksista. (4) Osapuolten tekemät suulliset ja kirjalliset huomautukset tutkittiin, ja komissio muutti tarvittaessa päätelmiään niiden huomioon ottamiseksi. C. Tarkasteltavana oleva tuote (5) Väliaikaisten päätelmien tekemistä varten komissio päätti (väliaikaista tullia koskevan asetuksen johdanto-osan 9 kohdan mukaisesti), että persulfaattien kolmea lajia (ammoniumpersulfaatti, natriumpersulfaatti ja kaliumpersulfaatti) olisi pidettävä yhtenä tuotteena. Alustavien päätelmien mukaan kolmella persulfaattilajilla oli samat lopulliset käyttötarkoitukset tekstiili- ja kemianteollisuuden käynnisteinä ja hapettimina ja niitä voidaan käyttää toistensa asemesta. (6) Kaksi yhteistyössä toiminutta viejää väitti, että kolmea eri persulfaattilajia ei voi riittävässä määrin käyttää toistensa asemesta, erityisesti koska loppukäyttäjillä käytännössä on vain rajoitetut mahdollisuudet siirtyä käyttämään toista persulfaattilajia. Viejien mukaan puolivalmisteiden, kuten persulfaattien hinnoittelu on olennaista lopputuotteen kilpailukyvylle markkinoilla ja yhden persulfaattilajin valitseminen riippuu loppukäyttäjien tarpeesta tuottaa tiettyä kilpailukykyistä lopputuotetta. Lisäksi mikäli kolme persulfaattilajia olisivat korvattavissa toisillaan, kaikki teolliset loppukäyttäjät ostaisivat niiden välisten hintaerojen vuoksi ainoastaan halvinta persulfaattia lopputuotteen kustannusten pitämiseksi mahdollisimman pieninä. (7) Tutkittuaan viejien väitteitä ja saatuaan yhteisön teollisuuden kannanotot, neuvosto vahvistaa väliaikaiset päätelmät siitä, että kolmea persulfaattilajia olisi pidettävä yhtenä tuotteena seuraavista syistä: - kolmen persulfaattilajin olennaiset ominaisuudet ovat samat, koska huolimatta persulfaattilajista persulfaattianioni on aktiivinen ainesosa, joka yleensä mahdollistaa sen, että loppukäyttäjät voivat käyttää eri lajeja vaihtoehtoisesti, - perusloppukäyttö käynnisteinä ja hapettimina on sama kaikille kolmelle eri persulfaattilajille, - hintaerot johtuvat pääasiallisesti sellaisista eroista tuotantokustannuksissa, jotka perustuvat kemiallisten ainesosien eli kolmen persulfaattilajin valmistukseen käytettyjen ammoniumin, natriumin ja kaliumin hintojen vaihteluihin, - persulfaattien hintataso yhteisössä osoittaa suurta keskinäistä riippuvuutta eri lajien välillä, - persulfaatti lisäaineksena muodostaa vain erittäin pienen osan kokonaisvalmistuskustannuksista muiden tuotteiden tuotantoprosessissa ja kolmen persulfaattilajin välinen hintaero on vain yksi tekijä asiakkaan tekemässä valinnassa, ja muun muassa tuotantovälineillä, hiukkaskoolla ja ympäristönäkökohdilla on suuri merkitys. D. Samankaltainen tuote (8) Väliaikaisia päätelmiään varten komissio piti Kiinan kansantasavallasta tuotuja persulfaatteja samana tuotteena kuin yhteisön ja Japanin tuottajien valmistamia ja myymiä tuotteita, koska näistä lähteistä peräisin olevien persulfaattien kemiallinen koostumus ja käyttötavat ovat samat. (9) Viejät väittivät, että Kiinan kansantasavallasta tuodut persulfaatit eivät ole samankaltaisia kuin yhteisön ja Japanin tuottajien valmistamat ja myymät tuotteet. Viejien mukaan kiinalaisten persulfaattien laatu on huonompi kuin yhteisön ja Japanin tuotteiden laatu, koska niiden rautapitoisuus on korkeampi ja kiinalaiset persulfaatit ovat usein puhtaudeltaan 98-prosenttisia eli alle yhteisön tuottajien tuottaman puhtaudeltaan 99-prosenttisen persulfaatin. Lisäksi kiinalaisella tuotteella on taipumus paakkuuntua. (10) Tutkittuaan viejien ja yhteisön teollisuudelta saadut huomautukset neuvosto vahvistaa väliaikaiset päätelmät, että yhteisössä ja Japanissa valmistetut persulfaatit ovat samankaltaisia kuin kiinalaiset tuotteet seuraavista syistä: - kolmea eri persulfaattilajia tuotetaan Kiinan kansantasavallassa ja viedään sieltä, ja samaa kolmea persulfaattilajia tuotetaan ja myydään yhteisössä ja Japanissa, - se seikka, että persulfaattien laatu mahdollisesti vaihtelee puhtauden ja rautapitoisuuden osalta, ei johda siihen päätelmään, että niitä ei olisi pidettävä samankaltaisina tuotteina, erityisesti koska toisaalta Japanissa ja yhteisössä ja toisaalta Kiinan kansantasavallassa tuotetut persulfaatit, kun niitä verrataan laji lajilta, ovat samanlaisia kemialliselta peruskoostumukseltaan ja käyttötarkoituksiltaan. E. Polkumyynti 1. Normaaliarvo (11) Komissio vahvisti normaalihinnan sen nettomyyntihinnan perusteella, jolla samankaltaista tuotetta myytiin Japanissa, joka oli valittu viitemaaksi. (12) Kiinan kansantasavallassa tapahtuneiden taloudellisten uudistusten valossa kaksi yhteistyössä toiminutta viejää vastusti sitä, ettei Kiinaa edelleenkään pidetty markkinatalousmaana. Lisäksi viejät vastustivat Japanin valintaa viitemaaksi muun muassa Japanin kansallisten jakelukanavien väitetyn suljetun luonteen vuoksi, joka väitteen mukaan johti korkeisiin hintoihin Japanin kotimarkkinoilla. (13) Asetuksen (ETY) N:o 2423/88 2 artiklan 5 kohdan mukaisesti Kiinan kansantasavaltaa ei pidetä markkinatalousmaana. Sen seurauksena normaaliarvon on perustuttava jollekin kyseisessä artiklassa vahvistetulle perusteella. Tässä tapauksessa normaaliarvo vahvistettiin 2 artiklan 5 kohdan a alakohdan i luetelmakohdan mukaisesti. (14) Komissio selosti laajasti Japanin valitsemista viitemaaksi väliaikaista tullia koskevassa asetuksen johdanto-osan 15 ja 17 kohdassa. Lisäksi kyseiset viejät eivät olleet ehdottaneet muuta sopivaa viitemaata. Japanin kahden riippumattoman tuottajan tiloissa tehtyjen tarkastusten tulokset tai muilta tutkimukseen osallistuneilta tuottajilta saadut tiedot eivät tukeneet väitettä, että kyseistä tuotetta myytiin kansallisen jakelujärjestelmän vuoksi Japanin kotimarkkinoilla korkeilla hinnoilla, jolla väitteellä annetaan ymmärtää, että myynti Japanin kotimarkkinoilla ei tapahtunut tavanomaisessa kaupankäynnissä. 2. Vientihinta (15) Muita väitteitä ei esitetty niiden menetelmien osalta, joita komissio käytti väliaikaisissa päätelmissään, ja sen vuoksi väliaikaista tullia koskevan asetuksen johdanto-osan 19 ja 20 kohdassa tehdyt päätelmät vahvistettiin. 3. Vertailu (16) Yhteistyössä toimineet kaksi viejää väittivät, että Kiinan kansantasavallasta peräisin olevien persulfaattien laatu on huonompi kuin Japanissa tuotettujen persulfaattien ja että olisi tehtävä kohtuullien tasoitus tämän fyysisissä ominaisuuksissa olevan eron huomioon ottamiseksi. (17) Väitetyt erot toisaalta Japanissa ja yhteisössä ja toisaalta Kiinan kansantasavallassa tuotettujen persulfaattien välillä ovat alhaisempi puhtausaste, erot rautapitoisuudessa ja kiinalaisten tuotteiden taipumus paakkuuntua. Kuitenkaan mitkään todisteet, jotka olisivat osoittaneet näiden erojen vaikuttavan hintojen vertailukelpoisuuteen, eivät tukeneet vaatimusta mukautuksen tekemisestä kiinalaisten ja japanilaisten persulfaattien fyysisten ominaisuuksien erojen vuoksi. Sen vuoksi vaatimus hylättiin. F. Polkumyyntimarginaali (18) Yhteistyössä toimineet kaksi viejää väittivät, että polkumyyntimarginaalien laskemisen pitäisi perustua kunkin yksittäisen viejän vientihintoihin ja että siltä osin, kuin on kyse yhteistyössä toimimattomista viejistä, kyseisille viejille olisi ollut laskettava erillinen polkumyyntimarginaali tiedossa olevien tosiseikkojen perusteella. (19) Koska Kiinan valtio omistaa täysin yhteistyössä toimineet kaksi vientiyhtiötä, niin näissä olosuhteissa ei voida myöntää yksilöllistä kohtelua yhteisön toimielinten vallitsevan käytännön mukaisesti. (20) Muita väitteitä ei esitetty niiden menetelmien osalta, joita komissio käytti väliaikaisissa päätelmissään. Sen vuoksi painotettu keskimääräinen polkumyyntimarginaali vahvistettiin lopullisesti ja prosenttiosuutena cif yhteisön rajalla -tuontihinnasta ilmaistuna se vahvistettiin 110,1 prosentiksi. G. Vahinko 3. Polkumyynnillä tapahtuneeseen tuontiin liittyvät tekijät (21) Komission kanssa yhteistyössä toimineet kaksi tuojaa vaativat, että kiinalaisten persulfaattien huonompi laatu (puhtaus, rautapitoisuus, paakkuuntuminen) verrattuna yhteisössä tuotettuihin persulfaatteihin olisi otettava huomioon laskettaessa alihinnoittelua. (22) Ei ole esitetty mitään todisteita siitä, etä laatuerolla yhteisössä ja Kiinan kansantasavallassa valmistettujen persulfaattien välillä olisi vaikutusta tuotteiden hinnoitteluun. Persulfaattien taipumus paakkuuntua on tuotteen yleinen ominaisuus, eikä ole näytetty toteen, että tämä ominaisuus liittyisi tuotteen alkuperään tai laatuun. (23) Tämän vuoksi väliaikaiset päätelmät alihinnoittelusta vahvistetaan. Koska vahinkoa koskevien päätelmien osalta ei ole esitetty muita väitteitä, neuvosto päättää lopullisesti, että yhteisön teollisuus on kärsinyt vahinkoa. H. Syy-yhteys 4. Muiden tekijöiden vaikutus (24) Kaksi viejää väitti, että yhteisön tuottajat olivat aiemmin kyenneet veloittamaan korkeita hintoja, koska niillä oli yhteinen määräävä asema ja että aiemmin korkeita hintoja oli tarkistettava alaspäin, kun taloudessa vallitsi lama. (25) Ei ole esitetty mitään todisteita sen väitteen toteen näyttämiseksi, että yhteisön teollisuuden kärsimä vahinko johtui yhteisön tuottajien aiemman yhteisen määräävän aseman loppumisesta. Päinvastoin komission tutkimukset osoittivat, että tutkituissa yhtiöissä noudatetaan erilaista politiikkaa kyseisten tuotteiden kaupan pitämisen ja hinnoittelun suhteen. Lisäksi hintataso yhteisössä ei ollut riittävän korkea kannattavan myynnin mahdollistamiseksi yhteisön tuottajille. Merkittävässä määrin tapahtuva tuonti sellaisista kolmansista maista, jotka eivät ole tämän menettelyn kohteena, on edesauttanut kilpailun ylläpitämistä markkinoilla. (26) Kuten väliaikaista tullia koskevan asetuksen johdanto-osan 25 ja 35 kohdassa on todettu, hintojen laskusuunta yhteisön markkinoilla ja markkinaosuuksien menettäminen tapahtuivat samanaikaisesti polkumyynnillä tapahtuvan tuonnin kanssa, johon liittyi alihinnoittelu, mikä johti huomattavaan kannattavuuden laskuun tai jopa taloudellisiin tappioihin. Vaikka kysynnän väheneminen onkin myötävaikuttanut vahingon syntymiseen, määrältään merkittävä tuonti polkumyyntihintaan on selvästi aiheuttanut vakavaa vahinkoa yhteisön teollisuudelle. (27) Tämän vuoksi väliaikaiset päätelmät syy-yhteyden osalta vahvistetaan. I. Yhteisön etu (28) Koska muita uusia väitteitä ei ole esitetty, väliaikaista tullia koskevan asetuksen johdanto-osan 40 ja 41 kohdassa tehdyt päätelmät vahvistetaan. J. Tulli (29) Yhteistyössä toimineet kaksi kiinalaista viejää ovat vaatineet, että olisi laskettava erilliset vahinkomarginaalit kullekin kolmelle persulfaattilajille, koska eri persulfaattilajeja ei keskinäisen korvattavuuden väitetyn puuttumisen vuoksi voi pitää yhtenä tuotteena. (30) Johdanto-osan 7 kohdassa esitetyistä syistä kolmea persulfaattilajia olisi pidettävä yhtenä tuotteena. Sen vuoksi viejien tämän osalta esittämä vaatimus hylätään ja vahvistetaan komission väliaikaisen tullin määrän vahvistamiseksi käyttämä menetelmä, sellaisena kuin se on määritelty väliaikaista tullia koskevan asetuksen johdanto-osan 42-44 kohdassa. (31) Koska todettu polkumyyntimarginaali oli suurempi kuin yhteisön teollisuuden kärsimän vahingon poistamiseen tarvittava vientihintojen vastaava nousu, käyttöön otettavan lopullisen polkumyyntitullin olisi sen vuoksi vastattava vahvistettua vahinkomarginaalia, joka on 83,3 prosenttia. K. Väliaikaisen tullin kantaminen (32) Ottaen huomioon vahvistetun polkumyyntimarginaalin ja yhteisön teollisuudelle aiheutuneen vahingon, pidetään tarpeellisena, että väliaikaisella polkumyyntitullilla kokoon saadut määrät kannetaan lopullisesti, ON ANTANUT TÄMÄN ASETUKSEN: 1 artikla 1. Otetaan käyttöön lopullinen polkumyyntitulli tuotaessa yhteisöön CN-koodiin ex 2833 40 00 (Taric-koodi 2833 40 00*10) kuuluvia, Kiinan kansantasavallasta peräisin olevia peroksodisulfaatteja (persulfaatteja). 2. Tullin määrä on 83,3 prosenttia vapaana yhteisön rajalla -nettohinnasta tullaamattomana. 3. Jollei toisin säädetä, sovelletaan voimassa olevia tulleja koskevia säännöksiä. 2 artikla Asetuksen (EY) N:o 1748/95 nojalla kannetut väliaikaiset polkumyyntitullit kannetaan lopullisesti käyttöön otetun tullin määräisinä. 3 artikla Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä joulukuuta 1995. Neuvoston puolesta J. BORRELL FONTELLES Puheenjohtaja (1) EYVL N:o L 349, 31.12.1994, s. 1, asetus sellaisena kuin se on viimeksi muutettuna asetuksella (EY) N:o 1251/95 (EYVL N:o L 122, 2.6.1995, s. 1) (2) EYVL N:o L 209, 2.8.1988, s. 1, asetus sellaisena kuin se on viimeksi muutettuna asetuksella (EY) N:o 522/94 (EYVL N:o L 66, 19.3.1994, s. 10) (3) EYVL N:o L 169, 19.7.1995, s. 15 (4) EYVL N:o L 275, 18.11.1995, s. 21